**Saopštenje za javnost:**

**Reakcija organizacija civilnog društva na sporazum o programsko-projektnoj saradnji SNSD-SDP**

Organizacije civilnog društva najoštrije osuđuju sporazum SNSD-SDP, sklopljen između lidera ovih stranaka, s obzirom da velika većina previđenih rješenja udaljava BiH od ispunjavanja uslova neophodnih za podnošenje kredibilne aplikacije za članstvo u EU i predstavlja korak unazad u odnosu na trenutno stanje. Umjesto riješavanja pitanja, koje su se politički lideri obavezali ispuniti u okviru mape pute usaglašene sa EU, ovakvim sporazumom se predlažu rješenja koja će rezultate znatnog broja reformskih relativizovati ili čak poništiti.

Sa aspekta dostignutih demokratskih standarda, izmjene Izbornog zakona kojima se ponovo uvode zatvorene izborne liste, a prebrojavanje glasova obavlja samo u opštinskim komisijama, smatramo nedopustivim. Na ovaj način se ograničava postojeća sloboda izbora građanima/kama, a dodatno jačaju pozicije rukovodstava politčkih partija, te otvara prostor za manipulacije izbornim rezultatima i poništavanje demokratske volje glasača/ica.

Strukturni dijalog o pravosuđu između BiH i EU, a ne vaninstitucionalni sastanci stranačkih lidera, mora predstavljati okvir za rješavanje nagomilanih problema sa kojima se suočava bh pravosuđe. Predložena riješenja, kojima se mijenja postojeći način izbora sudija i tužilaca i u proceduru izbora uvode entitetski parlamenti, predstavlja korak nazad u reformi pravosuđa. U situaciji kada su politčki pritisci na rad pravosudnih institucija svakodnevni, usvajanjem ovakvih riješenja oni bi bili praktično institucionalizovani.

Pedložena rješenja izmjena Zakona o državnim službenicima, kojima se proširuje broj pozicija na kojima će biti vršena politička imenovanja u državnoj službi, također ide u pravcu politizacije državne uprave, umjesto njenog profesionalnog jačanja i razvoja.

Pored navedenih, brojna druga rješenja koja su na netransparentan način dogovorena između SNSD-a i SDP-a, visoko su problematična sa stanovišta vladavine prava i demokratskih procesa u Bosni i Hercegovini. Dodatno je zabrinjavajuće što se unaprijed najavljuje njihovo usvajanje po hitnom postupku i bez mogućnosti podnošenja amandmana od strane zastupnika/ca građana/ki u državnom parlamentu, što je još jedan udar na demokratiju od strane ovih stranaka i njihovih lidera. Stoga ovaj sporazum, čija realizacija može dovesti do nesagledivih i nepovratnih štetnih posljedica, smatramo izrazom potpunog odsustva političke odgovornosti i odgovornosti političkih partija prema građanima/kama.

**Organizacije potpisnice:**

Transparency International

Centri civilnih inicijativa

UG Zašto ne

Evropski istraživački centar

Fondacija za kreativni razvoj

UG Oštra nula

Udruženje za kulturu i umjetnost CRVENA

Inicijativa mladih za ljudska prava

Sarajevski otvoreni centar

Forum građana Tuzla

Euro Rom

OP Revolt

Pravni institut u BiH

Koalicija 143

Fondacija CURE

Fondacija EKIPA

Centar za zastupanje građanskih interesa